ກອງປະຊຸມໂຕະມົນ ຄັ້ງທີ 11 ມີສ່ວນ ຢ່າງສຳຄັນ ຕໍ່ການພັດທະນາ ໃນລາວ
ກອງປະຊຸມໂຕະມົນ ລະຫວ່າງ ລັດຖະບານ ກັບບັນດາປະເທດ ທີ່ໃຫ້ການຊ່ວຍເຫຼືອແກ່ລາວ ແລະ ອົງການ ສປຊ ເພື່ອການພັດທະນາ ເລີ້ມຂຶ້ນ ນັບຕັ້ງແຕ່ປີ 1983 ເປັນຕົ້ນມາ.
ທາງການລາວຢືນຢັນວ່າ ກອງປະຊຸມໂຕະມົນລະຫວ່າງ ລັດຖະບານລາວກັບ ນານາຊາດມີສ່ວນຢ່າງສຳຄັນຕໍ່ການ ພັດທະນາ ໃນທຸກໆດ້ານ ເພື່ອຫລຸດຜ່ອນບັນຫາ ຄວາມ ຍາກຈົນຂອງປະຊາຊົນລາວ ທ່ານທອງລຸນ ສີສຸລິດ ຮອງນາຍົກລັດຖະມົນຕີ ແລະ ລັດຖະມົນຕີວ່າການຕ່າງປະເທດຖະແຫລງຢືນຢັນວ່າ ກອງປະຊຸມໂຕະມົນ (Round Table Meeting) ລະຫວ່າງ ລັດຖະບານ ກັບບັນດາປະເທດທີ່ໃຫ້ການຊ່ວຍເຫຼືອແກ່ ລາວ ແລະ ອົງການສະຫະປະຊາຊາດເພື່ອການພັດທະນາ (UNDP) ນັບຕັ້ງແຕ່ປີ 1983 ເປັນຕົ້ນມາ ໄດ້ປະກອບສ່ວນຢ່າງສຳຄັນ ເຂົ້າໃນການພັດທະນາ ໃນທຸກໆ ດ້ານທີ່ມີເປົ້າໝາຍ ເພື່ອຫລຸດຜ່ອນບັນຫາຄວາມຍາກຈົນ ຂອງປະຊາຊົນລາວ ໂດຍຈະເຫັນໄດ້ຈາກອັດຕາສະເລ່ຍ ຄວາມຍາກຈົນ ຂອງ ປະຊາຊົນລາວ ທີ່ໄດ້ລົດລົງຢ່າງຕໍ່ເນື່ອງ ຊຶ່ງກໍຄືລົດລົງຈາກ 48 ເປີເຊັນ ຂອງຈຳນວນປະຊາກອນທັງໝົດ ໃນປີ 1992 ເປັນ 27 6 ເປີເຊັນ ໃນປີ 2008, 20 5 ເປີເຊັນ ໃນປີ 2013 ແລະ 17 ເປີເຊັນ ໃນປີ 2015 ນີ້ ໂດຍລັດຖະບານຂອງບັນດາ ປະເທດຄູ່ຮ່ວມພັດທະນາ ຂອງລັດຖະບານລາວ ໄດ້ໃຫ້ການ ຊ່ວຍເຫຼືອແກ່ລາວເພີ້ມຂຶ້ນ ຢ່າງຕໍ່ເນື່ອງ ເຊັ່ນດຽວກັນ ກໍຄື ເພີ້ມຂຶ້ນຈາກ 178 ລ້ານໂດລາ ໃນປີ 1991 ເປັນ 795 ລ້ານ ໂດລາ ໃນປີ 2013-2014 ແຕ່ຢ່າງໃດກໍຕາມ ກະຊວງແຜນການ ແລະ ການລົງທຶນ ກໍໄດ້ລາຍງານການປະເມີນຮ່ວມກັນ ຂອງລັດຖະບານລາວ ກັບ UNDP ກ່ຽວກັບການ ຈັດຕັ້ງປະຕິບັດແຜນການພັດທະນາ ເສດຖະກິດ ແລະ ສັງຄົມ ໃນລາວນັບແຕ່ປີ 2011 ເຖິງປັດຈຸບັນນີ້ ວ່າ ລັດຖະບານລາວ ຈະບໍ່ສາມາດບັນລຸເປົ້າໝາຍສະຫັດສະວັດ ຂອງ ການພັດທະນາ ໃນ 6 ດ້ານຈາກທັງໝົດ 9 ດ້ານທີ່ໄດ້ຕົກລົງໄວ້ກັບ UNDP ໂດຍທັງ 6 ດ້ານດັ່ງກ່າວນີ້ ກໍປະກອບດ້ວຍການທີ່ເດັກນ້ອຍອາຍຸ ຕ່ຳກວ່າ 5 ປີ ຍັງມີ ສ່ວນສູງ ແລະ ນ້ຳນັກຕ່ຳກວ່າເກນມາດຕະຖານ ການເຂົ້າໂຮງຮຽນ ແລະ ສືບຕໍ່ການ ຮຽນຈົນຈົບຊັ້ນປະຖົມປີທີ 5 ຍັງເພີ້ມຂຶ້ນຢ່າງຊັກຊ້າ ອັດຕາການຕາຍຂອງເດັກນ້ອຍ ອາຍຸຕ່ຳກວ່າ 1 ປີຍັງສູງ ອັດຕາການຕາຍຂອງແມ່ຍິງ ຂະນະຖືພາກໍຍັງສູງ ສ່ວນການ ເພີ້ມອັດຕາການປົກຫຸ້ມຂອງປ່າໄມ້ ກໍຍັງປະຕິບັດໄດ້ຕ່ຳຫຼາຍ ແລະ ການເກັບກູ້ລະເບີດ ບໍ່ທັນແຕກ (UXO) ກໍປະຕິບັດໄດ້ໃນພື້ນທີ່ຢ່າງຈຳກັດ ທາງດ້ານທ່ານນາງຄຳແສງ ພິລາວົງ ຮອງຫົວໜ້າສູນໂພສະນາການ ກະຊວງສາທາ ລະນະສຸກ ຍອມຮັບວ່າ ເດັກນ້ອຍລາວ ທີ່ມີໂອກາດໄດ້ຮັບການລ້ຽງດູ ດ້ວຍນ້ຳນົມແມ່ ນັບຕັ້ງແຕ່ມື້ເກີດຈົນຮອດອາຍຸ 6 ເດືອນນັ້ນ ຍັງຄິດເປັນອັດຕາສະເລ່ຍພຽງແຕ່ 40 ເປີເຊັນ ເທົ່ານັ້ນ ຂອງຈຳນວນເດັກນ້ອຍທັງໝົດ ທີ່ຢູ່ໃນຊ່ວງອາຍຸດັ່ງກ່າວນີ້ ໂດຍການໄດ້ຮັບການລ້ຽງດູດ້ວຍນ້ຳນົມແມ່ ໃນອັດຕາສະເລ່ຍດັ່ງກ່າວນີ້ ບໍ່ພຽງຈະຖື ເປັນລະດັບທີ່ຕ່ຳທີ່ສຸດ ໃນກຸ່ມອາຊຽນດ້ວຍກັນເທົ່ານັ້ນ ຫາກແຕ່ວ່າ ຍັງເຮັດໃຫ້ເດັກນ້ອຍ ໃນລາວມີຄວາມສ່ຽງສູງ ທີ່ຈະເສຍຊີວິດຈາກໂຣກທີ່ສາມາດປ້ອງກັນໄດ້ອີກດ້ວຍ ດັ່ງທີ່ ທ່ານນາງຄຳແສງ ໄດ້ຢືນຢັນວ່າ: ນອກຈາກນັ້ນກໍຍັງມີບັນຫາ ທ້າທາຍກ່ຽວກັບອັດຕາການເສຍຊີວິດ ຂອງແມ່ຍິງ ໃນ ຂະນະຖືພາ ທີ່ເຖິງແມ່ນວ່າ ອັດຕາການເສຍຊີວິດ ຈະຫລຸດລົງຈາກ 650 ໃນທຸກໆ ໜຶ່ງແສນຄົນ ໃນປີ 1995 ມາເປັນ 339 ຄົນກໍຕາມ ແຕ່ວ່າການທີ່ຈະບັນລຸໃຫ້ໄດ້ເຖິງ 260 ຄົນ ໃນທຸກໆ ໜຶ່ງແສນຄົນພາຍໃນປີ 2015 ນັ້ນ ກໍນັບເປັນບັນຫາ ທີ່ຍາກຢ່າງຍິ່ງ ແລະ ການເສຍຊີວິດຂອງແມ່ຍິງລາວຂະນະຖືພາ ໃນອັດຕາສະເລ່ຍດັ່ງກ່າວນີ້ ຍັງຖື ເປັນອັດຕາການເສຍຊີວິດທີ່ສູງທີ່ສຸດໃນ 10 ປະເທດສະມາຊິກ ໃນອາຊຽນດ້ວຍກັນ ອີກດ້ວຍ